Nariadenie Komisie (EHS) č. 1377/79
z 2. júla 1979,
ktoré po druhý raz mení a dopĺňa nariadenie (EHS) č. 3083/73 o oznamovaní informácií potrebných pre vykonávanie nariadenia (EHS) č. 2358/71 o spoločnej organizácii trhu s osivom
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2358/71 z 26. októbra 1971 o spoločnej organizácii trhu s osivom [1], naposledy zmenené a doplnené nariadením (EHS) č. 234/79 [2], a najmä jeho článok 9,
keďže nariadenie Komisie (EHS) č. 1119/79 [3] ustanovuje osobitné podrobné pravidlá pre uplatňovanie systému dovozných licencií pre hybridnú kukuricu;
keďže, ak má tento systém dosiahnuť svoj cieľ, Komisia musí mať k dispozícii pravdepodobné údaje o dovozoch; keďže jej na tento účel musia členské štáty dodať určité informácie;
keďže by mal byť stanovený charakter takých informácií a konečné údaje pre ich oznámenie; keďže by preto malo byť doplnené nariadenie Komisie (EHS) č. 3083/73 [4], zmenené a doplnené nariadením (EHS) č. 685/79 [5];
keďže opatrenia stanovené v tomto nariadení sú v súlade so stanoviskom Riadiaceho výboru pre osivá,
PRIJALA TOTO NARIADENIE:
Článok 1
Príloha k nariadeniu (EHS) č. 3083/73 sa týmto nahrádza prílohou k tomuto nariadeniu.
Článok 2
Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev.
Bude sa uplatňovať s účinnosťou od 1. júla 1979.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 2. júla 1979